Document ID: 32004R2204

KOMISJONI MÄÄRUS (EÜ) nr 2204/2004,
21. detsember 2004,
millega muudetakse määrust (EMÜ) nr 1915/83 teatavate raamatupidamist käsitlevate üksikasjalike rakenduseeskirjade kohta põllumajandustootjate tulude kindlaksmääramiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust nr 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate raamatupidamisandmete kogumise võrk, (1) eriti selle artikli 6 lõiget 2,
ning arvestades järgmist:
(1)
Vastavalt komisjoni määruse (EMÜ) nr 1915/83 (2) artikli 5 lõikele 1 maksab komisjon asjaomasele liikmesriigile kindlasummalist tasu iga nõuetekohaselt koostatud põllumajandusaruande eest, mis on talle edastatud määruse artiklis 3 sätestatud tähtaja jooksul. Selguse huvides tuleks mõned seda tasu käsitlevad sätted komisjoni 12. juuli 1982. aasta määruses (EMÜ) nr 1859/82, mis käsitleb aruandvate tootjate väljavalimist põllumajandustootjate tulude kindlaksmääramiseks, (3) võtta ka määrusesse (EMÜ) nr 1915/83.
(2)
Eelarvelistel põhjustel ja finantsjuhtimise hõlbustamiseks tuleks iga liikmesriigi kohta väljamakstavate põllumajandusaruannete maksimumarvuks määrata määruse (EMÜ) nr 1859/82 I lisas kindaksmääratud arv.
(3)
Kui liikmesriigil on mitu piirkonda, peaks väljamakstavate põllumajandusaruannete arvus lubama piirkonniti mõningast paindlikkust, arvestades liikmesriigi aruandvate tootjate maksimumarvu, nagu see on kindlaks määratud määruse (EMÜ) nr 1859/82 I lisas.
(4)
Kui piirkonna või liikmesriigi kohta on nõuetekohaselt täidetud ja tähtajaks edastatud vähem kui 80 % kõnealuse piirkonna või liikmesriigi kohta kindlaksmääratud põllumajandusaruannete arvust, tuleks sellest piirkonnast või liikmesriigist esitatavate põllumajandusaruannete eest makstavat kindlasummalist tasu 2005. aruandeaastast alates vähendada. Sellegipoolest on asjakohane kõnealuse vähendamise korra kohaldamine Eestis, Küprosel, Leedus, Lätis, Maltal, Poolas, Sloveenias, Slovakkias, Tšehhi Vabariigis ja Ungaris üleminekumeetmena edasi lükata, et nimetatud uutel liikmesriikidel oleks võimalik sujuvalt kohaneda nende jaoks uue raamatupidamissüsteemiga põllumajandustootjate tulude kindlaksmääramiseks.
(5)
Määrust (EMÜ) nr 1915/83 tuleks seetõttu vastavalt muuta.
(6)
Käesoleva määrusega ettenähtud meetmed on kooskõlas ühenduse põllumajandusaruandluse andmevõrgu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 1915/83 artikli 5 lõige 1 asendatakse järgmisega:
“1. Komisjon maksab liikmesriikidele kindlasummalist tasu iga nõuetekohaselt koostatud põllumajandusaruande eest, mis on talle edastatud artiklis 3 sätestatud tähtaja jooksul.
1a. Nõuetekohaselt täidetud ja tähtajaks esitatud põllumajandusaruannete üldarv liikmesriigi kohta, mille puhul makstakse kindlasummalist tasu, ei ole suurem kui määruse (EMÜ) nr 1859/82 I lisas liikmesriigi kohta kindlaks määratud aruandvate tootjate üldarv.
Liikmesriigi puhul, millel on mitu piirkonda, võib nõuetekohaselt täidetud ja tähtajaks esitatud põllumajandusaruannete arv, mille puhul maksatakse kindlasummalist tasu, olla asjaomase piirkonna kohta määratud arvust kuni 20 % suurem, tingimusel et nõuetekohaselt täidetud ja tähtajaks esitatud põllumajandusaruannete üldarv kogu kõnealuse liikmesriigi kohta ei ole suurem kui määruse (EMÜ) nr 1859/82 I lisas selle liikmesriigi kohta kindlaks määratud üldarv.
Kui nõuetekohaselt täidetud ja tähtajaks esitatud põllumajandusaruannete arv piirkonna või liikmesriigi kohta on asjaomase piirkonna või liikmesriigi kohta määratud aruandvate tootjate arvust 80 % väiksem, vähendatakse sellest piirkonnast või liikmesriigist esitatud põllumajandusaruannete eest makstavat kindlasummalist tasu järgmiselt:
-
10 % võrra 2005. ja 2006. aruandeaastal,
-
20 % võrra 2006. aruandeaastal ja edaspidi.
Kui põllumajandusaruandeid esitatakse vähem nii piirkonnast kui ka asjaomasest liikmesriigist, vähendatakse kindlasummalist tasu üksnes siseriiklikul tasandil.
Kindlasummalise tasu vähendamist 2005. aruandeaastal käsitlevat kolmanda lõigu esimest taanet ei kohaldata Eestis, Küprosel, Leedus, Lätis, Maltal, Poolas, Sloveenias, Slovakkias, Tšehhi Vabariigis ja Ungaris.”.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 2005. aruandeaastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. detsember 2004

Labels: 15
6